Billig OnePlus Z lander 10. juli – specs og pris er ude

Det er ikke mere end et par måneder siden at OnePlus sendte sine seneste topmodeller på markedet. Topmodeller, der var prissat noget højere end vi er vant til fra OnePlus. Men nu er kineserne ved at være klar til at lancere endnu en model – denne gang til de mere prisbevidste.

OnePlus Z eller OnePlus 8 Lite præsenteres officielt den 10. juli ved et arrangement i Indien, der er OnePlus største marked. Det hævder en kilde “tæt på selskabet” skriver Androidcentral.

Samme kilde hævder, at telefonen vil være udrustet med Snapdragon 765G-chipset og en 6,55 tommer stor AMOLED-skærm med en opdateringsfrekvens på 90 Hz – altså den samme som OnePlus 8’eren. Den har 6 gigabyte RAM og 128 gigabyte intern lagerplads.

OnePlus Z vil angiveligt have tre kameraer, nemlig et 48 megapixel hovedkamera, en 16 megapixel vidvinkel og et 2 megapixel makrokamera.

Prisen på telefonen siges at blive på 24.990 indiske rupier, hvilket svarer til knapt 2.200 danske kroner. Den vil dog sandsynligvis blive dyrere herhjemme på grund af danske skatter og afgifter, men der gættes på en pris på omkring de 3.000 kroner.

Du kan læse vores anmeldelser af OnePlus 8 og OnePlus 8 Pro her.

Billig OnePlus Z lander 10. juli – specs og pris er ude